“ያለፉትን ምርጫዎች ዛሬ ላይ መድገም በሰማዕታቱ ስምና ዓላማ መቀለድ ነው”ታጋይ አረጋሽ አዳነ
አዲስ አበባ፡- ያለፉትን ምርጫዎች ዛሬ ላይ መድገም በሰማዕታቱ ስምና ዓላማ መቀለድ ነው ሲሉ ታጋይ አረጋሽ አዳነ አመለከቱ ። ሰማዕታቱ የተሰዉት ለህዝብ የስልጣን ባለቤትነት ቢሆንም የቀደሙት ምርጫዎች ይህንን ማረጋገጥ የቻሉ እንዳልነበሩ አስታወቁ። 
የህወሓት ነባር ታጋይ እና አሁን ላይ የአረና ትግራይ ስራ አስፈጻሚ አባል ታጋይ አረጋሽ አዳነ በተለይ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ “ህወሓት ምርጫውን አካሂዳለሁ፤ ምርጫውን ካላካሄድኩ የተሰዉ ወጣቶችን፤ የሰማዕታትን ቃል እንዳፈረስኩ ነው የሚቆጠረው” እያለ ነው። በዚህ ሁኔታ ውስጥ ምርጫ አካሂዳለሁ ማለቱ ያለፉትን ምርጫዎች ዛሬ ላይ መድገም ነው። ይህ ደግሞ በሰማዕታቱ ስምና ዓላማ ከመቀለድ ያለፈ ትርጉም አይኖረውም። 
“ህወሓት በፊትም እንደዚሁ እያደረገ ቆይቷል፤ አሁንም ምርጫ ካላካሄድኩ የሰማዕታትን ዓላማ መካድ ይሆናል፤ ማለቱ ሰማዕታቱ በሞቱለት እምነት መቀለድ ነው ” ያሉት ታጋይ አረጋሽ፤ የሰማዕታት ቃል እና ሰማዕታቱ የተሰዉት ምርጫ ህዝብን ረስቶ ለራሱ ጥቅምና ፍላጎት ስልጣን መጨበጫ ሳይሆን ህዝብ የስልጣን ባለቤት የሚሆንበት ህዝባዊ መንግስት እንዲመሰረት መሆኑን ተናግረዋል። 
ሰማዕታት ይሄን ሲሉም ምርጫ ቴክኒካል ነገር ተደርጎ ይወሰዳል ለማለት ሳይሆን፤ ትክክለኛ፣ ነጻ፣ ግልጽና ዴሞክራሲያዊ ምርጫ ተካሂዶ ህዝብ የስልጣን ባለቤት ይሆናል፤ በወኪሎቹ በኩልም አገሪቱን ያስተዳድራል ከሚል ሀሳብ የመነጨ እንደነበር አስታውሰዋል። 
ተጋይ አረጋሽ እንደገለጹትም እስካሁን ትግራይ ላይ አምስት ምርጫዎች ተካሂደዋል፤ እነዚህ ምርጫዎች ግን ህገ መንግስቱ ላይ ያለውን የህዝብ የስልጣን ባለቤትነት ያረጋገጡ ምርጫዎች አልነበሩም፤ ሰማዕታት የተሰዉት ግን ህገ መንግስቱ የሚለውን ነገር እንዲተገበር ነበር። ስለዚህ ህውሓቶች የሰማዕታት አደራ ሊታሰባቸው የሚገባው አሁን ችግር ውስጥ ሲገቡ ሳይሆን፤ ቀድሞ በነበሩ ምርጫዎችም ጭምር ነበር። እናም አሁን ችግር
 ውስጥ ከገቡ በኋላ የሰማዕታትን ተልዕኮ እናስፈጽማለን ብሎ መቀለድ በሰማዕታት መቀለድ መሆኑን ነው ታጋይ አረጋሽ ያብራሩት። 
ታጋይ አረጋሽ እንደተናገሩት፤ ትግል የተደረገውና ሰማዕታቱም የተሰዉት ነጻና ዴሞክራሲያዊ ምርጫ ሲካሄድ ህዝቡ ራሱ የሚቆጣጠረው መንግስት ስለሚመረጥ ፤ ፍትህ፣ መልካም አስተዳደር፣ ጉቦ፣ በዘመድ መስራትና ሌብነትን የመሳሰሉ እኩይ ተግባራት አይኖሩም በሚል ነው። ምክንያቱም የበላይ ተቆጣጣሪ ህዝቡ ሲሆን ሌቦች አይኖሩም፤ ጉበኞች እና ፍትህ የሚያዛቡም አይኖሩም፤ የሚያበላሹ ቢኖሩም ህዝቡ ስለሚቆጣጠራቸው እድሜ አይኖራቸውም፤ አስተዳደሩም ግልጽና ተጠያቂ ሆኖ በነጻነት ይሰራል፤ የሚል እምነት ስለነበራቸው ነው የተሰዉት ብለዋል ።
 ይሁን እንጂ ህወሓት አምስት ምርጫዎችን አሸንፎ እያስተዳደረ ባለው የትግራይ ክልል የሰማዕታቱ እምነት ተረስቶ፤ ከህዝብ ይልቅ የራስ ፍላጎት አይሎ ህዝቡ የስልጣን ባለቤትነቱን ተነፍጎ በፍትህ እጦት፣ በተበላሸ የመንግስት አስተዳደር፣ በሙስናና የዘመድ አሰራር እየተንገላታ እንደሚገኝም አመልክተዋል ። 
የታገሉና የተሰዉ ሰማዕታትም ሆነ ልጆቹን መርቆ ለመስዋዕትነት የላከው የትግራይ ህዝብ ግን፣ የህወሓት አመራሮች ህዝብ ረስተው ቤተሰቦቻቸውንና ራሳቸውን ያበለጽጋሉ፤ እኛን ረስተው ንብረትና ሀብታቸውን እንዲሁም ልጆቻቸውንም ወደ ውጭ ልከው የተቀማጠለ ህይወት ይኖራሉ፤ የሚል እምነት አልነበረውም። ሲታገልም ይሄን አስቦ ሳይሆን ይሄን አይነት የተበላሸ አሰራር ይጠፋል ብሎ እንደነበር በቁጭት ተናግረዋል ።
 በህዝብ መሬት ይነግዳሉ፣ መሬትም ይሸጣሉ የሚል እምነት የሰማዕታቱ አልነበረም። ይሄን ሁሉ የሰማዕታት ቃል ያላሟላ ድርጅት ደግሞ ዝም ብሎ ጊዜያዊ ምርጫ አካሂዳለሁ ሲል የራስን ጥቅም ለማስቀጠልና ራስን በራስ ለማስመረጥ የሚደረግ ሙከራ መሆኑን ለመገንዘብ እንደማይከብድ ጠቁመዋል ። 
ህወሓቶች አንዴ የሰማዕታትን ዓላማ መስመር ስተው ተሻግረው አልፈውታል። የተሳተ መስመር ደግሞ አጠቃላይ ሁኔታው ላይ ለውጥ በማድረግ እንጂ በዚህ አይነት ምርጫ አይደለም የሚካካሰውና የሚተካው ያሉት ታጋይ አረጋሽ ከዚህ ባለፈም ይሄን ያህል ምርጫ እናካሂዳለን ሲሉ ምርጫ ብቻውን ውጤት አለመሆኑን መገንዘብ ያስፈልጋልም ብለዋል። ምርጫ የሚካሄደው ነጻ ሆኖ፣ ተወዳዳሪም ኖሮ፣ ተወዳዳሪውም እንዲሳተፍ ተደርጎ፤ ህዝቡም የሁሉንም ተወዳዳሪዎች ሀሳብ ሰምቶ እንዲወስን በማድረግ እንደሆነም አመልክተዋል ። 
ለዚህ ደግሞ በክልሉ ምቹ ሁኔታ የለም። እነሱን የሚመስሉና የሚደግፉ ግን ተቃዋሚ ነን የሚሉ ድርጅቶች እያቀፉና እያሳተፉ፤ ለየት ያለ ሀሳብ ያላቸውን ተፎካካሪዎች ግን መግፋት ብቻም ሳይሆን ስድብና ስም ማጥፋቶችን እየፈጸሙባቸው ነው። እናም በዚህ ሁኔታ ውስጥ ሆኖ ምርጫ አካሂዳለሁ ማለት፤ በሰማዕታቱ ስምና ዓላማ መቀለድ ነው ብለዋል ። 
በዚህ መልኩ ከህግም ከሰማዕታት ዓላማ አፈንግጦ ምርጫ ማካሄድ የሰማዕታቱን ቃል መጠበቅ ሳይሆን ቃላቸውን መካድ ነው። ከህግ አንጻርም ከታየ ሕግን የጣሰ ሲሆን፤ በዚህ ሁኔታ ውስጥ ምርጫ ላካሂድ ማለት የራስን በራስ ማስተዳደር ህገ መንግስታዊ መብትን የሚመለከትም አይደለም። ህዝቡ ልጆቹን ወደ ትግል ለመስዋዕትነት ሲልክ የህወሓት መሪዎች ለግል ንብረትና ለግል ጥቅም ይገዛሉ የሚል እምነት እንዳልነበረው ጠቁመዋል። 
የተሰዉ ታጋዮችም ከህዝብ ጥቅምና ፍላጎት ይልቅ ባለስልጣናት የግል ጥቅምና ፍላጎታቸውን ያስቀድማሉ የሚል ሀሳብ አልነበራቸውም፤ ያሉት ታጋይ አረጋሽ፣ ህወሓቶችም አሁን ጭንቅ ውስጥ ሲገቡ ሰማዕታትን እንደ መከለያና መሸፈኛ አድርገው የህዝቡን ስሜት በመቀስቀስ፤ ህዝቡን በቁስል ነካክቶም በእነርሱ ስር እንዲሰለፍ ለማድረግ እየተጠቀሙበት መሆኑን ገልጸው፣ የትግራይ ህዝብም እውነታውን በአግባቡ እንዲያጤነው ጥሪ አቅርበዋል።
አዲስ ዘመን ሰኔ 20/2012
ወንድወሰን ሽመልስ